Line Barfod (EL), 2004-10-27:
Enhedslisten synes, at det er en rigtig god idé at højtideligholde, festligholde, at man får stemmeret, og vi synes, det er godt, at Kristendemokraterne rejser forslag om, at man skal se på, hvad vi kan gøre for at festligholde det, at man får stemmeret, både dem, der fylder 18 år, og dem, der får dansk statsborgerskab.
Det vil vi meget gerne være med til at diskutere.
I forhold til grundloven synes vi, det ville være endnu bedre, hvis vi sikrer, at man får en god undervisning i, hvad den danske grundlov egentlig går ud på, at man i skoler og på ungdomsuddannelser får et kendskab til, hvad det egentlig er for en forfatning, vi har i Danmark, hvad det er, vi bygger på, hvad det er for nogle rettigheder, vi har som danske borgere, hvordan vores samfund er indrettet.
Vi tror, at hvis vi følger forslaget om at udsende grundloven til alle, der får stemmeret, kunne det føre til, at der var nogle flere, der læste den, og dermed også flere, der blev klar over, at vi har behov for at lave en række ændringer i grundloven.
Det kunne være, at der var flere, der kunne se, at grundloven ikke passer til det samfund, vi har i dag.
Alene den gamle historie – jeg ved ikke, om den er sand, men den florerer i hvert fald jævnligt – om, at da danske statsforfatningseksperter var ude i et tredjeverdensland og skulle prøve at forklare, at de skulle have en demokratisk grundlov, var kongen meget imod, indtil de fik lavet en oversættelse af den danske grundlov, og da han så kunne se, at der overalt stod, at kongen gør osv., gik han med til at få en grundlov, der lignede den danske,
taler klart for, at vi har behov for at få en ændring af den danske grundlov.
Jeg mener, det er meget vigtigt, at vi får lavet en ændring af den danske grundlov, så vi ikke kan fratage folk stemmeretten.
Vi kan se problemerne i USA, både ved det valg, der skal være i næste uge, ved det foregående valg og også ved flere foregående valg, at en væsentlig del af befolkningen bliver frataget muligheden for at deltage i valget af præsident, fordi de har været straffet.
I USA er der så yderligere historier om, at det også kan være nogle, hvis navne ligner navnene på dem, der er blevet straffet, eller som har fødselsdag samme dag som en, der er blevet straffet eller lignende, der bliver frataget muligheden.
Men selve problemet med, at man fratager en del af befolkningen stemmeret, mener vi at vi må være ude over i et moderne demokrati som det danske.
Det hører ikke hjemme i vores forfatning.
Så er der hele spørgsmålet om, at der er en lang række menneskerettigheder, der bør fremgå af vores grundlov.
Det skal være fastslået i vores forfatning, at vi bør sikre en bæredygtig udvikling.
Der skal være sat nogle begrænsninger, så vi ikke fra Folketingets side kan vedtage nogle love, som er i strid med reglerne om bæredygtighed.
Det har de i den norske forfatning, og det har i Norge ført til nogle retssager, hvor man har underkendt nogle af de ting, der blev gennemført, fordi man sagde, at forfatningens princip om bæredygtighed skulle respekteres.
Der er hele spørgsmålet om, at vi skal have bedre mulighed for folkeafstemninger.
Der er spørgsmålet om, synes vi selvfølgelig, at ophæve monarkiet.
Der er en lang række ting ud over selve det at få skrevet grundloven i et sprog, så den er til at forstå, som det vil være fornuftigt at få ændret.
Derved kan vi få diskuteret muligheden for en grundlovsændring og få en diskussion, der bygger på, at folk faktisk ønsker at få ændret grundloven, så det ikke alene, som det tit bliver sagt, er spørgsmålet om, hvorvidt tronfølgerloven skal ændres, der skal bære en grundlovsændring igennem.
Derfor er vi glade for initiativet, og vi vil gerne være med til at diskutere, hvilken konkret udgave af grundloven der konkret skal sendes ud, hvordan det skal gøres osv.